《饯唐州高使君赴任》
唐代·徐彦伯

香萼媚红滋，垂条萦绿丝。情人拂瑶袂，共惜此芳时。

骕骦已踯躅，鸟隼方葳蕤。跂予望太守，流润及京师。

作者简介：徐彦伯（？—714），名洪，以字行，兖州瑕丘人。七岁能为文，对策高第。调永寿尉，蒲州司兵参军。时司户韦暠善判，司士李亘工书，而彦伯属辞，称河东三绝。屡迁给事中，预修《三教珠英》。由宗正卿出为齐州刺史，移蒲州，擢修文馆学士、工部侍郎，历太子宾客卒。